เงินบาทปิดตลาด 30.78/80
ธนาคารซีไอเอ็มบีไทย รายงาน เงินบาทปิดตลาดเย็นนี้อยู่ที่ระดับ 30.78/80 ปรับตัวแข็งค่าตามเงินยูโร
26 ต.ค. 2554

ธนาคารซีไอเอ็มบีไทย รายงาน เงินบาทปิดตลาดเย็นนี้อยู่ที่ระดับ 30.78/80 ปรับตัวแข็งค่าตามเงินยูโร
นักบริหารเงินจากธนาคาร ซีไอเอ็มบี ไทย เปิดเผยว่า เงินบาทปิดตลาดเย็นนี้อยู่ที่ระดับ 30.78/80 บาท/ดอลลาร์ กลับมาปรับตัวแข็งค่าจากเปิดตลาดช่วงเช้าที่ระดับ 30.79/81 บาท/ดอลลาร์ ตามค่าเงินยูโร โดยเงินบาทไปทำไฮที่ระดับ 30.88 บาท/ดอลลาร์
"ระหว่างวันค่อนข้างนิ่ง และกลับมาแข็งค่าช่วงท้ายตลาดตามค่าเงินยูโร" นักบริหารเงิน กล่าว
โดยตลาดรอดูผลประชุมของผู้นำสหภาพยุโรปเกี่ยวกับมาตรการแก้ไขปัญหาวิกฤติหนี้ ขณะเดียวกันต้องติดตามวิกฤติการณ์น้ำท่วมภายในประเทศ โดยเฉพาะสถานการณ์ในพื้นที่กรุงเทพฯ ที่เป็นศูนย์กลางทางเศรษฐกิจของประเทศ
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 75.85/87 เยน/ดอลลาร์ ปรับตัวแข็งค่าจากระดับ 76.02/05 เยน/ดอลลาร์ ส่วนเงินยูโรอยู่ที่ระดับ 1.3938/3940 ดอลลาร์/ยูโร ปรับตัวแข็งค่าจากระดับ 1.3922/3925 ดอลลาร์/ยูโร 
นักบริหารเงิน คาดว่า วันพรุ่งนี้เงินบาทจะเคลื่อนไหวอยู่ในกรอบระหว่าง 30.75-30.85 บาท/ดอลลาร์